'Dooie rotreuk' lei tot gruvonds | Maroela Media
Die ondraaglike reuk van 'n "dooie rot" het gelei tot die ontdekking van die liggaam van 'n vrou wat 'n week tevore deur haar kêrel, Tjakke Wilco "Willie" Wilkens van KwaZulu-Natal, met 'n hamer en mes vermoor is.
Wilkens het Dinsdag in die Durbanse streekhof skuld beken aan die moord op sy meisie, Sharon Sudding, op 19 September vanjaar.
Hy het in sy verklaring aan die hof erken dat hy nie geweet het wat om met haar liggaam te doen nadat hy haar vermoor het nie. Hy het dit toe in die klein eenslaapkamerhuisie waar die paartjie saam gebly het, gelos. Die blyplek is op die erf van sy werkgewer, vir wie hy as 'n motorelektrisiën gewerk het.
Wilkens het gesê hy was vir vier en 'n half jaar lank in 'n verhouding met Sudding en dat sy hom gedurig mishandel het. Hy beweer dat hy gereeld "onder druk" was en "emosioneel vertrap" is.
"Sy het my verskeie kere aangeval en voorheen my neus en van my ribbes gebreek. Voor haar moord het ek nooit my hand vir haar gelig nie," het hy in sy verklaring gesê.
Die dag van Sudding se moord het Wilkens die oggend opgestaan en vir haar 'n koppie tee gemaak voordat hy werk toe sou gaan.
"Sy het 'n slukkie gevat en my toe met die koppie tee gegooi. Ek is nie 'n aggressiewe mens nie, maar op daardie oomblik het ek heeltemal beheer verloor. Baie pyn en vrees het skielik uitgekom."
Hy het toe 'n hamer gegryp en haar hard daarmee geslaan voordat hy haar ook verskeie kere met 'n mes gesteek het.
"Dit het stil geraak en ek het geweet ek het iets verkeerd gedoen. Ek het haar opgetel en op die bed gesit en 'n kombers oor haar gegooi voordat ek werk toe gegaan het."
Wilkens het gesê hy het nie geweet wat om met die liggaam te doen nie en dit het vir 'n week daar gelê. Hy beweer hy wou homself aan die polisie oorgee toe hy op 28 September in hegtenis geneem is.
Sy inhegtenisneming volg nadat sy werkgewer die polisie ontbied het oor die ondraaglike reuk wat uit die huisie gekom het.
Wilkens se werkgewer het vier dae voor sy inhegtenisneming die onaangename reuk opgemerk en hom daaroor uitgevra. Hy het aan sy werkgewer gesê dit is heel waarskynlik 'n dooie rot. Wilkens het onderneem om iets daaraan te doen, maar die reuk het net erger geraak.
Sy werkgewer het later onraad vermoed en die polisie ontbied waarna Sudding se liggaam gevind is.
Wilkens is kort daarna by sy broer se huis in hegtenis geneem.
Hy is Dinsdag deur landdros Nanette Otto tot agt jaar tronkstraf gevonnis. Otto het gesê hy kon enige tyd die verhouding verbreek het en dat die mishandeling nie 'n rede was om 'n lewe te neem nie.
Man se lyk 'n week ná meisie se moord gevind
slegs 8 jaar !!!
Dis n vreeslike storie, maar ek dink mense besef nie hoe mans ook verniel word deur hulle eie vrouens nie. Mans wil dit maar net nie rapporteur nie, want hulle dink dit maak hulle swak. Ek dink mans moet meer opstaan teen aanranding en verkragting teen vroue, dan sal mens n heel ander prentjie sien. Ons hoor altyd vet van vrouedag en vroueregte ens. Maar ek dink mans moet dieselfde ondersteuning kry. Se maar net!